Κανονισμός (ΕΚ) αριθ. 58/2003 του Συμβουλίου της 19ης Δεκεμβρίου 2002 περί θεσπίσεως του καταστατικού των εκτελεστικών οργανισμών που είναι επιφορτισμένοι με ορισμένα καθήκοντα σχετικά με τη διαχείριση κοινοτικών προγραμμάτων. ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 308, την πρόταση της Επιτροπής, τη γνώμη του Ευρωπαϊκού Κοινοβουλίου, τη γνώμη του Ελεγκτικού Συνεδρίου, Εκτιμώντας τα ακόλουθα: Στο πλαίσιο των δράσεων που προβλέπονται στο άρθρο 3 της συνθήκης, θεσπίζεται αυξανόμενος αριθμός προγραμμάτων σε διάφορους τομείς προς όφελος διαφόρων κατηγοριών δικαιούχων. Κανονικά, η Επιτροπή αναλαμβάνει την υποχρέωση να θεσπίζει εκτελεστικά μέτρα για τα εν λόγω προγράμματα, τα οποία στο εξής αναφέρονται ως "κοινοτικά προγράμματα". Η εφαρμογή των εν λόγω κοινοτικών προγραμμάτων χρηματοδοτείται, εν μέρει τουλάχιστον, από πιστώσεις εγγεγραμμένες στον γενικό προϋπολογισμό της Ευρωπαϊκής Ένωσης. Σύμφωνα με το άρθρο 274 της συνθήκης, η Επιτροπή είναι αρμόδια για την εκτέλεση του προϋπολογισμού. Για να καταστεί δυνατό να ανταποκριθεί πλήρως στις ευθύνες της έναντι των πολιτών, η Επιτροπή πρέπει να επικεντρώνει τις προσπάθειές της, κατά προτεραιότητα, στη θεσμική αποστολή της. Κατά συνέπεια, θα πρέπει να είναι σε θέση να αναθέτει ορισμένα καθήκοντα σχετικά με τη διαχείριση κοινοτικών προγραμμάτων σε εξωτερικούς φορείς. Η εξωτερική ανάθεση ορισμένων καθηκόντων διαχείρισης μπορεί, άλλωστε, να είναι ένα μέσο για την αποτελεσματικότερη επίτευξη των στόχων που επιδιώκονται από τα εν λόγω κοινοτικά προγράμματα. Η εξωτερική ανάθεση καθηκόντων διαχείρισης πρέπει, ωστόσο, να τηρεί τα όρια που απορρέουν από το θεσμικό σύστημα το οποίο έχει δημιουργηθεί από τη συνθήκη. Αυτό συνεπάγεται ότι δεν μπορούν να αποτελούν αντικείμενο εξωτερικής ανάθεσης οι αποστολές που έχουν ανατεθεί στα όργανα δυνάμει της συνθήκης, και που συνεπάγονται την εφαρμογή περιθωρίων εκτίμησης κατά τρόπο ώστε να εκφράζονται πολιτικές επιλογές. Η προσφυγή στην εξωτερική ανάθεση καθηκόντων πρέπει, εξάλλου, να υπόκειται σε ανάλυση κόστους/οφέλους στην οποία λαμβάνονται υπόψη πολλοί παράγοντες, όπως ο προσδιορισμός καθηκόντων που αιτιολογούν προσφυγή σε εξωτερική ανάθεση, η αξιολόγηση των ωφελειών και του κόστους, συμπεριλαμβανομένων εκείνων που απορρέουν από τον έλεγχο, ο συντονισμός και ο αντίκτυπος επί των ανθρωπίνων πόρων, η αποτελεσματικότητα και ευελιξία κατά την εκτέλεση των καθηκόντων που έχουν ανατεθεί σε εξωτερικούς φορείς, η απλούστευση των χρησιμοποιουμένων διαδικασιών, η εγγύτητα ως προς τους τελικούς δικαιούχους της δράσης που ανατίθεται σε εξωτερικούς φορείς, η προβολή της Κοινότητας ως αναδόχου του συγκεκριμένου κοινοτικού προγράμματος, και η διατήρηση του καταλλήλου επιπέδου τεχνογνωσίας στο εσωτερικό της Επιτροπής. Μια μορφή εξωτερικής ανάθεσης συνίσταται στην ανάθεση σε οργανισμούς κοινοτικού δικαίου, οι οποίοι έχουν νομική προσωπικότητα, και οι οποίοι αναφέρονται στο εξής ως "εκτελεστικοί οργανισμοί". Για να εξασφαλισθεί η ομοιογένεια των εκτελεστικών οργανισμών από θεσμική άποψη, είναι σκόπιμο να θεσπισθεί το καταστατικό τους, και ιδίως ορισμένες ουσιαστικές πτυχές που αφορούν τη δομή, τα καθήκοντα, τη λειτουργία, το δημοσιονομικό καθεστώς, το προσωπικό, τους ελέγχους και την αρμοδιότητα. Ως όργανο υπεύθυνο για την εκτέλεση διαφόρων κοινοτικών προγραμμάτων, η Επιτροπή είναι η πλέον αρμόδια για να αξιολογεί εάν και σε ποιο βαθμό θα πρέπει να αναθέτει σε εκτελεστικό οργανισμό καθήκοντα διαχείρισης για ένα ή περισσότερα συγκεκριμένα κοινοτικά προγράμματα. Η προσφυγή στην ανάθεση σε εκτελεστικό οργανισμό, ωστόσο, δεν απαλλάσσει την Επιτροπή από τις ευθύνες που έχει δυνάμει της συνθήκης, και ιδίως δυνάμει του άρθρου 274. Κατά συνέπεια, η Επιτροπή πρέπει να είναι σε θέση να πλαισιώνει αυστηρά τη δράση του εκτελεστικού οργανισμού και να διατηρεί τον ουσιαστικό έλεγχο της λειτουργίας του, και ιδίως της λειτουργίας των διευθυντικών οργάνων του. Αυτό συνεπάγεται ότι η Επιτροπή έχει την αρμοδιότητα να αποφασίζει την ίδρυση και, κατά περίπτωση, να καταργεί έναν εκτελεστικό οργανισμό σύμφωνα με τον παρόντα κανονισμό. Δεδομένου ότι η απόφαση ίδρυσης εκτελεστικού οργανισμού αποτελεί μέτρο γενικής εμβέλειας κατά την έννοια του άρθρου 2 της απόφασης 1999/468/ΕΚ του Συμβουλίου, της 28ης Ιουνίου 1999, περί καθορισμού των όρων άσκησης των εκτελεστικών αρμοδιοτήτων που ανατίθενται στην Επιτροπή, θα πρέπει η απόφαση αυτή να λαμβάνεται σύμφωνα με την απόφαση 1999/468/ΕΚ. Είναι επίσης απαραίτητο να μπορεί η Επιτροπή να ορίζει τόσο τα μέλη της διευθύνουσας επιτροπής του εκτελεστικού οργανισμού όσο και τον διευθυντή του, έτσι ώστε, κατά την ανάθεση στον εκτελεστικό οργανισμό καθηκόντων που εμπίπτουν στο πλαίσιο των δικών της αρμοδιοτήτων, η Επιτροπή να μην χάνει την δυνατότητα ελέγχου τους. Πρέπει, τέλος, η δραστηριότητα του εκτελεστικού οργανισμού να ακολουθεί πλήρως τον προγραμματισμό που έχει καθορισθεί από την Επιτροπή για τα κοινοτικά προγράμματα, στη διαχείριση των οποίων συμμετέχει ο εν λόγω οργανισμός. Συνεπώς, το ετήσιο πρόγραμμα εργασίας του εκτελεστικού οργανισμού πρέπει να εξαρτάται από τη συμφωνία της Επιτροπής και να συμμορφώνεται προς τις δημοσιονομικές αποφάσεις. Για να εξασφαλισθεί η αποτελεσματικότητα της εξωτερικής ανάθεσης καθηκόντων, έτσι ώστε να επωφελείται πλήρως από την πραγματογνωμοσύνη του εκτελεστικού οργανισμού, η Επιτροπή πρέπει να μπορεί να αναθέτει στον εν λόγω οργανισμό, πλήρως ή εν μέρει, καθήκοντα εκτέλεσης ενός ή περισσοτέρων κοινοτικών προγραμμάτων, με εξαίρεση τα καθήκοντα που προϋποθέτουν περιθώριο εκτίμησης για την έκφραση πολιτικών επιλογών. Μεταξύ των καθηκόντων που μπορούν να ανατίθενται, συγκαταλέγονται η διαχείριση ολόκληρων ή τμήματος των σταδίων της πορείας ενός συγκεκριμένου σχεδίου, η έγκριση των απαραίτητων πράξεων δημοσιονομικής εκτέλεσης, η συλλογή και η επεξεργασία στοιχείων που θα πρέπει να διαβιβασθούν στην Επιτροπή και η εκπόνηση συστάσεων που θα τίθενται υπόψη της Επιτροπής. Δεδομένου ότι ο προϋπολογισμός του εκτελεστικού οργανισμού αποσκοπεί στη χρηματοδότηση μόνον των δαπανών λειτουργίας του, θα πρέπει τα έσοδά του να αποτελούνται κυρίως από επιχορήγηση που εγγράφεται στο γενικό προϋπολογισμό της Ευρωπαϊκής Ένωσης, η οποία καθορίζεται από την αρμόδια για τον προϋπολογισμό αρχή, και η οποία προέρχεται από το κονδύλι των κοινοτικών προγραμμάτων, στη διαχείριση των οποίων συμμετέχει ο εκτελεστικός οργανισμός. Για τη διασφάλιση της εφαρμογής του άρθρου 274 της συνθήκης, οι λειτουργικές πιστώσεις των κοινοτικών προγραμμάτων στη διαχείριση των οποίων συμμετέχει ο εκτελεστικός οργανισμός, πρέπει να παραμένουν εγγεγραμμένες στο γενικό προϋπολογισμό της Ευρωπαϊκής Ένωσης, και η εκτέλεσή τους να πραγματοποιείται με άμεσο καταλογισμό σ' αυτό το γενικό προϋπολογισμό. Οι χρηματοδοτικές ενέργειες που αφορούν τις πιστώσεις αυτές πρέπει, επομένως, να πραγματοποιούνται σύμφωνα με τις διατάξεις του κανονισμού (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων. Ο εκτελεστικός οργανισμός μπορεί να αναλαμβάνει καθήκοντα εκτέλεσης σχετικά με τη διαχείριση προγραμμάτων που χρηματοδοτούνται από πηγές άλλες εκτός του γενικού προϋπολογισμού της Ευρωπαϊκής Ένωσης. Εντούτοις, αυτό δεν πρέπει να συνεπάγεται, έστω και έμμεσα, διοικητικά βάρη που θα έπρεπε να καλύπτονται από συμπληρωματικές πιστώσεις που βαρύνουν αυτόν τον γενικό προϋπολογισμό. Στην περίπτωση αυτή, εφαρμόζονται οι διατάξεις του παρόντος κανονισμού, λαμβάνοντας παράλληλα υπόψη τις ιδιαιτερότητες που απορρέουν από τις βασικές πράξεις των εν λόγω κοινοτικών προγραμμάτων. Ο στόχος της διαφάνειας και της αξιοπιστίας της διαχείρισης του εκτελεστικού οργανισμού επιβάλλει την οργάνωση εσωτερικών και εξωτερικών ελέγχων της λειτουργίας του. Προς τούτο, είναι σκόπιμο να καθίσταται ο εκτελεστικός οργανισμός υπεύθυνος για τις πράξεις του και να ασκεί η Επιτροπή διοικητική εποπτεία επί του εκτελεστικού οργανισμού, χωρίς να θίγεται η δυνατότητα ελέγχου από μέρους του Δικαστηρίου. Είναι σκόπιμο να μπορεί το κοινό να έχει πρόσβαση στα έγγραφα τα οποία βρίσκονται υπό την κατοχή του εκτελεστικού οργανισμού, υπό συνθήκες και όρια ανάλογα με τα προβλεπόμενα από το άρθρο 255 της συνθήκης. Ο εκτελεστικός οργανισμός πρέπει να συνεργάζεται σε μεγάλο βαθμό και διαρκώς με τις υπηρεσίες της Επιτροπής που είναι αρμόδιες για τα κοινοτικά προγράμματα στη διαχείριση των οποίων συμμετέχει. Για να καταστεί η εν λόγω συνεργασία όσο το δυνατόν λειτουργικότερη, θα πρέπει να προβλεφθεί ότι ο εκτελεστικός οργανισμός έχει τον τόπο εγκατάστασής του στον τόπο όπου είναι εγκατεστημένη η Επιτροπή και οι υπηρεσίες της σύμφωνα με το πρωτόκολλο για τον καθορισμό της έδρας των οργάνων και ορισμένων οργανισμών και υπηρεσιών των Ευρωπαϊκών Κοινοτήτων, καθώς και της Ευρωπόλ, το οποίο προσαρτάται στη συνθήκη για την Ευρωπαϊκή Ένωση και στις συνθήκες περί ιδρύσεως της Ευρωπαϊκής Κοινότητας, της Ευρωπαϊκής Κοινότητας Άνθρακα και Χάλυβα και της Ευρωπαϊκής Κοινότητας Ατομικής Ενέργειας. Η συνθήκη δεν προβλέπει, για την έκδοση του παρόντος κανονισμού, άλλες εξουσίες δράσης εκτός από εκείνες που αναφέρονται στο άρθρο 308, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1. Αντικείμενο Ο παρών κανονισμός έχει ως αντικείμενο τη θέσπιση του καταστατικού των εκτελεστικών οργανισμών, τους οποίους η Επιτροπή μπορεί να επιφορτίσει, υπό τον έλεγχο και την ευθύνη της, με ορισμένα καθήκοντα σχετικά με τη διαχείριση κοινοτικών προγραμμάτων. Άρθρο 2. Ορισμοί Για τους σκοπούς του παρόντος κανονισμού, νοούνται ως: α) "εκτελεστικός οργανισμός", νομική οντότητα που έχει θεσπιστεί σύμφωνα με τον παρόντα κανονισμό· β) "κοινοτικό πρόγραμμα", κάθε δράση, σύνολο δράσεων ή άλλη πρωτοβουλία η οποία, ανάλογα με τη συγκεκριμένη βασική πράξη ή δημοσιονομική έγκριση, πρέπει να υλοποιηθεί από την Επιτροπή υπέρ μίας ή περισσοτέρων κατηγοριών συγκεκριμένων δικαιούχων, με παράλληλη ανάληψη δαπανών. Άρθρο 3. Ίδρυση και κατάργηση 1. Η Επιτροπή μπορεί, μετά από ανάλυση κόστους/οφελών, να αποφασίζει την ίδρυση εκτελεστικού οργανισμού για να του αναθέτει ορισμένα καθήκοντα σχετικά με τη διαχείριση ενός ή περισσοτέρων κοινοτικών προγραμμάτων. Καθορίζει τη διάρκεια ύπαρξης του εκτελεστικού οργανισμού. Η ανάλυση κόστους/οφελών λαμβάνει υπόψη πολλούς παράγοντες, όπως τον προσδιορισμό των καθηκόντων που δικαιολογούν προσφυγή σε εξωτερική ανάθεση, την αξιολόγηση των ωφελειών και του κόστους, συμπεριλαμβανομένων εκείνων που απορρέουν από τον έλεγχο, τον συντονισμό και τον αντίκτυπο επί των ανθρωπίνων πόρων, την ενδεχόμενη εξοικονόμηση στο πλαίσιο του γενικού προϋπολογισμού της Ευρωπαϊκής Ένωσης, την αποτελεσματικότητα και την ευελιξία κατά την εκτέλεση των καθηκόντων που έχουν ανατεθεί σε εξωτερικούς φορείς, την απλούστευση των χρησιμοποιούμενων διαδικασιών, την εγγύτητα ως προς τους τελικούς δικαιούχους της δράσης που ανατίθεται σε εξωτερικούς φορείς, την προβολή της Κοινότητας ως αναδόχου του συγκεκριμένου κοινοτικού προγράμματος και τη διατήρηση του καταλλήλου επιπέδου τεχνογνωσίας στο εσωτερικό της Επιτροπής. 2. Κατά τη χρονική στιγμή λήξης της λειτουργίας του εκτελεστικού οργανισμού, η οποία προβλέπεται κατά την ίδρυσή του, η Επιτροπή μπορεί να παρατείνει την ύπαρξη του οργανισμού αυτού για χρονικό διάστημα το οποίο δεν μπορεί να υπερβαίνει το χρονικό διάστημα που είχε αρχικά προβλεφθεί. Εάν η Επιτροπή δεν κρίνει πλέον απαραίτητο να απευθυνθεί σε εκτελεστικό οργανισμό τον οποίο έχει δημιουργήσει, ή διαπιστώσει ότι η ύπαρξή του δεν είναι πλέον σύμφωνη με τις αρχές της χρηστής δημοσιονομικής διαχείρισης, αποφασίζει να τον καταργήσει. Στην περίπτωση αυτή, η Επιτροπή ορίζει δύο εκκαθαριστές για να προβούν στη σχετική εκκαθάριση. Η Επιτροπή ορίζει τους όρους υπό τους οποίους πρέπει να γίνει η εκκαθάριση του εκτελεστικού οργανισμού. Το καθαρό αποτέλεσμα αυτής της εκκαθάρισης μεταφέρεται στον γενικό προϋπολογισμό της Ευρωπαϊκής Ένωσης. Η παράταση και η ανανέωση ή η κατάργηση αποφασίζονται με βάση την ανάλυση κόστους/οφελών που αναφέρεται στην παράγραφο 1. 3. Η Επιτροπή εκδίδει τις αποφάσεις που αναφέρονται στις παραγράφους 1 και 2 του παρόντος άρθρου σύμφωνα με τη διαδικασία που προβλέπεται στο άρθρο 24 παράγραφος 2. Οι αποφάσεις αυτές τροποποιούνται σύμφωνα με την ίδια διαδικασία. Η Επιτροπή διαβιβάζει στην επιτροπή του άρθρου 24 παράγραφος 1, όλα τα απαιτούμενα στη συνάρτηση αυτή στοιχεία, ιδίως τις αναλύσεις κόστους/οφελών που αναφέρονται στην παράγραφο 1 του παρόντος άρθρου καθώς και τις εκθέσεις αξιολόγησης που αναφέρονται στο άρθρο 25. 4. Κατά τη θέσπιση κοινοτικού προγράμματος, η Επιτροπή ενημερώνει την αρμόδια για τον προϋπολογισμό αρχή όσον αφορά την ενδεχόμενη πρόθεσή της να προσφύγει σε εκτελεστικό οργανισμό για την υλοποίηση του εν λόγω προγράμματος. 5. Κάθε εκτελεστικός οργανισμός που έχει ιδρυθεί σύμφωνα με τους όρους της παραγράφου 1 του παρόντος άρθρου, πρέπει να πληροί τις διατάξεις του παρόντος κανονισμού. Άρθρο 4. Νομικό καθεστώς 1. Ο εκτελεστικός οργανισμός είναι κοινοτικός οργανισμός επιφορτισμένος με αποστολή παροχής δημόσιας υπηρεσίας. 2. Ο εκτελεστικός οργανισμός έχει νομική προσωπικότητα. Απολαμβάνει, σε κάθε κράτος μέλος, της ευρύτερης νομικής ικανότητας που αναγνωρίζεται στα νομικά πρόσωπα από τις εθνικές νομοθεσίες. Δύναται ιδίως να αποκτά ή να διαθέτει κινητή και ακίνητη περιουσία και να παρίσταται ενώπιον δικαστηρίου. Προς τον σκοπό αυτόν, αντιπροσωπεύεται από τον διευθυντή του. Άρθρο 5. Τόπος εγκατάστασης 1. Ο εκτελεστικός οργανισμός είναι εγκατεστημένος σε έναν από τους τόπους όπου είναι εγκατεστημένες η Επιτροπή και οι υπηρεσίες της, σύμφωνα με το πρωτόκολλο για τον καθορισμό της έδρας των οργάνων και ορισμένων οργανισμών και υπηρεσιών των Ευρωπαϊκών Κοινοτήτων, καθώς και της Ευρωπόλ. 2. Ο εκτελεστικός οργανισμός οργανώνεται σε συνάρτηση με τις απαιτήσεις διαχείρισης των κοινοτικών προγραμμάτων με τα οποία επιφορτίζεται και τηρουμένων των κριτηρίων της χρηστής δημοσιονομικής διαχείρισης. Άρθρο 6. Καθήκοντα 1. Για την επίτευξη του στόχου που αναφέρεται στο άρθρο 3 παράγραφος 1, η Επιτροπή μπορεί να αναθέτει στον εκτελεστικό οργανισμό κάθε καθήκον εκτέλεσης κοινοτικού προγράμματος, πλην των καθηκόντων που προϋποθέτουν περιθώριο εκτίμησης για την έκφραση πολιτικών επιλογών. 2. Στον εκτελεστικό οργανισμό μπορούν να ανατίθενται ιδίως τα ακόλουθα καθήκοντα: α) η διαχείριση όλων ή μέρους των σταδίων του σχεδίου, όσον αφορά ειδικά σχέδια, στο πλαίσιο της εκτέλεσης του κοινοτικού προγράμματος, και η διενέργεια των απαραίτητων προς τον σκοπό αυτό ελέγχων, με έκδοση των ενδεδειγμένων αποφάσεων βάσει της ανάθεσης από την Επιτροπή, β) έγκριση των πράξεων δημοσιονομικής εκτέλεσης για τα έσοδα και τις δαπάνες και πραγματοποίηση, βάσει της ανάθεσης από την Επιτροπή, όλων των απαιτουμένων ενεργειών για την υλοποίηση του κοινοτικού προγράμματος, και ιδίως εκείνων που συνδέονται με την κατακύρωση δημοσίων συμβάσεων και τις επιχορηγήσεις, γ) συλλογή, ανάλυση και διαβίβαση στην Επιτροπή όλων των στοιχείων που απαιτούνται για τον προσανατολισμό της εκτέλεσης του κοινοτικού προγράμματος. 3. Οι όροι, τα κριτήρια, οι παράμετροι και οι λεπτομερείς κανόνες που πρέπει να εφαρμόζει ο εκτελεστικός οργανισμός κατά την εκτέλεση των καθηκόντων που αναφέρονται στην παράγραφο 2, καθώς και οι λεπτομέρειες των ελέγχων οι οποίοι διενεργούνται από τις υπηρεσίες της Επιτροπής που είναι υπεύθυνες για τα κοινοτικά προγράμματα, στη διαχείριση των οποίων συμμετέχει ο εκτελεστικός οργανισμός, καθορίζονται από την Επιτροπή στην πράξη της ανάθεσης. Άρθρο 7. Διάρθρωση 1. Η διαχείριση του εκτελεστικού οργανισμού πραγματοποιείται από μια διευθύνουσα επιτροπή και από ένα διευθυντή. 2. Το προσωπικό του εκτελεστικού οργανισμού υπάγεται στην αρμοδιότητα του διευθυντή. Άρθρο 8. Διευθύνουσα επιτροπή 1. Η διευθύνουσα επιτροπή αποτελείται από πέντε μέλη τα οποία ορίζονται από την Επιτροπή. 2. Η διάρκεια της εντολής των μελών της διευθύνουσας επιτροπής είναι, κατ' αρχήν, διετής και λαμβάνει υπόψη τη διάρκεια που προβλέπεται για την εκτέλεση του κοινοτικού προγράμματος, η διαχείριση του οποίου έχει ανατεθεί στον εκτελεστικό οργανισμό. Η εντολή αυτή είναι ανανεώσιμη. Κατά τη λήξη της εντολής τους ή σε περίπτωση παραίτησής τους, τα μέλη εξακολουθούν να ασκούν καθήκοντα έως ότου ανανεωθεί η εντολή τους ή αντικατασταθούν. 3. Η διευθύνουσα επιτροπή ορίζει μεταξύ των μελών της έναν πρόεδρο και έναν αντιπρόεδρο. 4. Η διευθύνουσα επιτροπή συνεδριάζει με πρόσκληση του προέδρου, τουλάχιστον τέσσερις φορές το χρόνο. Μπορεί επίσης να συγκληθεί με αίτημα τουλάχιστον της απλής πλειοψηφίας των μελών της, ή κατόπιν αιτήματος του διευθυντή. 5. Κάθε μέλος της διευθύνουσας επιτροπής που αδυνατεί να συμμετάσχει σε συνεδρίαση, μπορεί να ορίσει ως αντικαταστάτη του άλλο μέλος, ειδικά εντεταλμένο για την συγκεκριμένη συνεδρίαση. Ένα μέλος μπορεί να αντιπροσωπεύει ένα μόνο άλλο μέλος. Σε περίπτωση κωλύματος του προέδρου, η διευθύνουσα επιτροπή προεδρεύεται από τον αντιπρόεδρο. 6. Οι αποφάσεις της διευθύνουσας επιτροπής θεσπίζονται με απλή πλειοψηφία των ψηφισάντων. Σε περίπτωση ισοψηφίας, η ψήφος του προέδρου υπερισχύει. Άρθρο 9. Καθήκοντα της διευθύνουσας επιτροπής 1. Η διευθύνουσα επιτροπή εκδίδει τον εσωτερικό κανονισμό της. 2. Με βάση σχέδιο που υποβάλλει ο διευθυντής και κατόπιν συμφωνίας με την Επιτροπή, η διευθύνουσα επιτροπή θεσπίζει, το αργότερο στην αρχή κάθε έτους, το ετήσιο πρόγραμμα εργασίας του εκτελεστικού οργανισμού που περιλαμβάνει τους λεπτομερείς στόχους και τους δείκτες επιδόσεων. Το πρόγραμμα αυτό πρέπει να ακολουθεί τον προγραμματισμό που έχει καθορισθεί από την Επιτροπή, σύμφωνα με τις πράξεις που θεσπίζουν τα κοινοτικά προγράμματα στη διαχείριση των οποίων συμμετέχει ο εκτελεστικός οργανισμός. Το ετήσιο πρόγραμμα εργασίας μπορεί να προσαρμόζεται κατά τη διάρκεια του οικονομικού έτους με βάση την ίδια διαδικασία, για να ληφθούν υπόψη, μεταξύ άλλων, οι αποφάσεις της Επιτροπής που αφορούν τα εν λόγω κοινοτικά προγράμματα. Οι ενέργειες τις οποίες περιλαμβάνει το ετήσιο πρόγραμμα εργασίας συνοδεύονται από εκτίμηση των απαραίτητων δαπανών. 3. Η διευθύνουσα επιτροπή εγκρίνει τον προϋπολογισμό λειτουργίας του εκτελεστικού οργανισμού, σύμφωνα με τη διαδικασία που προβλέπεται στο άρθρο 13. 4. Η διευθύνουσα επιτροπή αποφασίζει, κατόπιν συμφωνίας με την Επιτροπή, σχετικά με την αποδοχή κάθε κληροδοτήματος, δωρεάς και επιχορήγησης που προέρχονται από πηγές άλλες εκτός της Κοινότητας. 5. Η διευθύνουσα επιτροπή αποφασίζει σχετικά με την οργάνωση των υπηρεσιών του εκτελεστικού οργανισμού. 6. Η διευθύνουσα επιτροπή θεσπίζει τις ειδικές διατάξεις που απαιτούνται για την εφαρμογή του δικαιώματος πρόσβασης στα έγγραφα του εκτελεστικού οργανισμού, σύμφωνα με το άρθρο 23 παράγραφος 1. 7. Η διευθύνουσα επιτροπή εγκρίνει, το αργότερο στις 31 Μαρτίου κάθε έτους, και υποβάλλει στην Επιτροπή, ετήσια έκθεση δραστηριοτήτων που συνοδεύεται από δημοσιονομικά και διαχειριστικά στοιχεία. Η έκθεση αυτή εκπονείται σύμφωνα με τις διατάξεις του άρθρου 60 παράγραφος 7 του κανονισμού (ΕΚ, Ευρατόμ) αριθ. 1605/2002. Στην έκθεση αυτή αναφέρεται, αφενός, η εκτέλεση των επιχειρησιακών πιστώσεων που αντιστοιχούν στο κοινοτικό πρόγραμμα η διαχείριση του οποίου έχει ανατεθεί στον εκτελεστικό οργανισμό και, αφετέρου, η εκτέλεση του προϋπολογισμού λειτουργίας του εν λόγω εκτελεστικού οργανισμού. Η Επιτροπή διαβιβάζει στην αρμόδια για τον προϋπολογισμό αρχή, το αργότερο στις 15 Ιουνίου κάθε έτους, σύνοψη των ετησίων εκθέσεων δραστηριοτήτων του προηγουμένου έτους, των εκτελεστικών οργανισμών, η οποία συνοδεύει εκείνη που αναφέρεται στο άρθρο 60 παράγραφος 7 του κανονισμού (ΕΚ, Ευρατόμ) αριθ. 1605/2002. 8. Η διευθύνουσα επιτροπή θεσπίζει και θέτει σε εφαρμογή μέτρα για την καταπολέμηση της απάτης και των παρατυπιών. 9. Η διευθύνουσα επιτροπή εκτελεί τα λοιπά καθήκοντα που της ανατίθενται δυνάμει του παρόντος κανονισμού. Άρθρο 10. Διευθυντής 1. Ο διευθυντής του εκτελεστικού οργανισμού ορίζεται από την Επιτροπή, η οποία, προς τον σκοπό αυτό, επιλέγει υπάλληλο κατά την έννοια του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και του καθεστώτος που εφαρμόζεται στο λοιπό προσωπικό των Κοινοτήτων αυτών, που ορίσθηκαν με τον κανονισμό (ΕΟΚ, Ευρατόμ, ΕΚΑΧ) αριθ. 259/68, εφεξής αποκαλούμενο "κανονισμό υπηρεσιακής κατάστασης". 2. Η διάρκεια ισχύος της εντολής του διευθυντή είναι, κατ' αρχήν, τετραετής και λαμβάνει υπόψη την προβλεπόμενη διάρκεια για την εκτέλεση του κοινοτικού προγράμματος η διαχείριση του οποίου έχει ανατεθεί στον εκτελεστικό οργανισμό. Η εντολή αυτή είναι ανανεώσιμη. Κατόπιν γνωμοδότησης της διευθύνουσας επιτροπής, η Επιτροπή μπορεί να απαλλάξει τον διευθυντή από τα καθήκοντά του πριν από τη λήξη της εντολής του. Άρθρο 11. Καθήκοντα του διευθυντή 1. Ο διευθυντής εκπροσωπεί τον εκτελεστικό οργανισμό. Είναι επιφορτισμένος με τη διαχείριση του. 2. Ο διευθυντής προετοιμάζει τις εργασίες της διευθύνουσας επιτροπής, ιδίως το σχέδιο του ετήσιου προγράμματος εργασιών του εκτελεστικού οργανισμού. Συμμετέχει, χωρίς δικαίωμα ψήφου, στις εργασίες της διευθύνουσας επιτροπής. 3. Ο διευθυντής εξασφαλίζει την υλοποίηση του ετήσιου προγράμματος εργασιών του εκτελεστικού οργανισμού. Είναι, συγκεκριμένα, υπεύθυνος για την εκτέλεση των καθηκόντων που αναφέρονται στο άρθρο 6 και, με την ιδιότητα αυτή, λαμβάνει τις σχετικές αποφάσεις. Είναι εντεταλμένος διατάκτης του εκτελεστικού οργανισμού για την εκτέλεση των επιχειρησιακών πιστώσεων που αφορούν τα κοινοτικά προγράμματα στη διαχείριση των οποίων συμμετέχει ο εκτελεστικός οργανισμός και των οποίων η δημοσιονομική εκτέλεση έχει αποτελέσει αντικείμενο πράξης ανάθεσης από την Επιτροπή. 4. Ο διευθυντής προετοιμάζει τις προβλέψεις των εσόδων και δαπανών και εκτελεί, με την ιδιότητα του διατάκτη, τον προϋπολογισμό λειτουργίας του εκτελεστικού οργανισμού, σύμφωνα με τον δημοσιονομικό κανονισμό που αναφέρεται στο άρθρο 15. 5. Ο διευθυντής είναι αρμόδιος για την προετοιμασία και τη δημοσίευση των εκθέσεων τις οποίες πρέπει να υποβάλλει ο εκτελεστικός οργανισμός στην Επιτροπή. Πρόκειται, συγκεκριμένα, για την ετήσια έκθεση σχετικά με τις δραστηριότητες του εκτελεστικού οργανισμού, που αναφέρεται στο άρθρο 9 παράγραφος 7, καθώς και για κάθε άλλη έκθεση, γενική ή ειδική, την οποία ζητά η Επιτροπή από τον εκτελεστικό οργανισμό. 6. Ο διευθυντής ασκεί, έναντι του προσωπικού του εκτελεστικού οργανισμού, τις εξουσίες της αρχής η οποία είναι αρμόδια για τη σύναψη συμβάσεων πρόσληψης, οι οποίες της έχουν μεταβιβασθεί από το καθεστώς που εφαρμόζεται στο λοιπό προσωπικό των Ευρωπαϊκών Κοινοτήτων. Είναι επιφορτισμένος με κάθε άλλο ζήτημα που αφορά τη διαχείριση του προσωπικού του εκτελεστικού οργανισμού. 7. Σύμφωνα με τις διατάξεις του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων, ο διευθυντής οργανώνει τα συστήματα διαχείρισης και εσωτερικού ελέγχου που είναι προσαρμοσμένα στην εκτέλεση των καθηκόντων που ανατίθενται στον εκτελεστικό οργανισμό, κατά τρόπο ώστε να εξασφαλίζει την νομιμότητα, την κανονικότητα και την αποτελεσματικότητα των ενεργειών που εκτελούνται από τον οργανισμό. Άρθρο 12. Προϋπολογισμός λειτουργίας 1. Όλα τα έσοδα και οι δαπάνες του εκτελεστικού οργανισμού αποτελούν το αντικείμενο προβλέψεων για κάθε δημοσιονομική χρήση, η οποία συμπίπτει με το ημερολογιακό έτος, και εγγράφονται στον προϋπολογισμό λειτουργίας του. Οι προβλέψεις αυτές, που περιλαμβάνουν τον πίνακα προσωπικού του εκτελεστικού οργανισμού, διαβιβάζονται στην αρμόδια για τον προϋπολογισμό αρχή προς ενημέρωσή της, μαζί με τα έγγραφα του προσχεδίου του γενικού προϋπολογισμού της Ευρωπαϊκής Ένωσης. Ο πίνακας προσωπικού, που αποτελείται από θέσεις αποκλειστικά προσωρινής απασχόλησης και προσδιορίζει τον αριθμό, τον βαθμό και την κατηγορία του προσωπικού που απασχολείται από τον εκτελεστικό οργανισμό κατά την εκάστοτε χρήση, εγκρίνεται από την αρμόδια για τον προϋπολογισμό αρχή και δημοσιεύεται ως παράρτημα στο τμήμα ΙΙΙ - Επιτροπή - του γενικού προϋπολογισμού της Ευρωπαϊκής Ένωσης. 2. Ο προϋπολογισμός λειτουργίας του εκτελεστικού οργανισμού είναι ισοσκελισμένος ως προς τα έσοδα και τις δαπάνες. 3. Τα έσοδα του εκτελεστικού οργανισμού περιλαμβάνουν, με την επιφύλαξη άλλων εσόδων, επιχορήγηση εγγεγραμμένη στον γενικό προϋπολογισμό της Ευρωπαϊκής Ένωσης, που καθορίζεται από την αρμόδια για τον προϋπολογισμό αρχή, και προέρχεται από τη χρηματοδοτική επιχορήγηση για τα κοινοτικά προγράμματα στη διαχείριση των οποίων συμμετέχει ο εκτελεστικός οργανισμός. Άρθρο 13. Κατάρτιση του προϋπολογισμού λειτουργίας 1. Ο διευθυντής καταρτίζει κάθε έτος σχέδιο προϋπολογισμού λειτουργίας του εκτελεστικού οργανισμού, το οποίο καλύπτει τις δαπάνες λειτουργίας για το επόμενο δημοσιονομικό έτος. Υποβάλλει το εν λόγω σχέδιο στη διευθύνουσα επιτροπή. 2. Η διευθύνουσα επιτροπή εγκρίνει, το αργότερο μέχρι την 1η Μαρτίου κάθε έτους, το σχέδιο προϋπολογισμού λειτουργίας, συμπεριλαμβανομένου του πίνακα προσωπικού, για το επόμενο δημοσιονομικό έτος, και το υποβάλλει στην Επιτροπή. 3. Με βάση το εν λόγω σχέδιο προϋπολογισμού και λαμβανομένου υπόψη του προγραμματισμού που έχει καθορίσει για τα κοινοτικά προγράμματα στη διαχείριση των οποίων συμμετέχει ο εκτελεστικός οργανισμός, η Επιτροπή προτείνει, στο πλαίσιο της διαδικασίας του προϋπολογισμού, τον καθορισμό της ετήσιας επιχορήγησης για τον προϋπολογισμό λειτουργίας του εκτελεστικού οργανισμού. 4. Με βάση την ετήσια επιχορήγηση που έχει καθορισθεί κατά τον τρόπο αυτό από την αρμόδια για τον προϋπολογισμό αρχή, η διευθύνουσα επιτροπή εγκρίνει τον προϋπολογισμό λειτουργίας του εκτελεστικού οργανισμού, ταυτοχρόνως με το πρόγραμμα εργασιών, κατά τις αρχές κάθε δημοσιονομικού έτους, προσαρμόζοντάς τον βάσει των διαφόρων συνεισφορών που έχουν εγκριθεί για τον εκτελεστικό οργανισμό, καθώς και αναλόγως των πόρων που προέρχονται από άλλες πηγές. 5. Ο προϋπολογισμός λειτουργίας του εκτελεστικού οργανισμού μπορεί να εγκριθεί οριστικά μόνο μετά την οριστική έγκριση του γενικού προϋπολογισμού της Ευρωπαϊκής Ένωσης. 6. Όταν η Επιτροπή προβλέπει την ίδρυση εκτελεστικού οργανισμού, ενημερώνει την αρμόδια για τον προϋπολογισμό αρχή, στο πλαίσιο της διαδικασίας του προϋπολογισμού, και τηρουμένης της αρχής της διαφάνειας: α) σχετικά με τους απαιτούμενους πόρους για τη λειτουργία του εκτελεστικού οργανισμού, σε επίπεδο πιστώσεων καθώς και σε επίπεδο θέσεων απασχόλησης· β) σχετικά με τις αποσπάσεις υπαλλήλων στον εκτελεστικό οργανισμό, τις οποίες προβλέπει η Επιτροπή· γ) σχετικά με τους διοικητικούς πόρους που αποδεσμεύονται με τη μεταφορά καθηκόντων των υπηρεσιών της Επιτροπής προς τον εκτελεστικό οργανισμό, και την εκ νέου χορήγηση των αποδεσμευθέντων διοικητικών πόρων. 7. Στα πλαίσια των διατάξεων του δημοσιονομικού κανονισμού που αναφέρεται στο άρθρο 15, κάθε τροποποίηση του προϋπολογισμού λειτουργίας, συμπεριλαμβανομένου του πίνακα προσωπικού, αποτελεί αντικείμενο διορθωτικού προϋπολογισμού που εγκρίνεται σύμφωνα με την προβλεπόμενη στο παρόν άρθρο διαδικασία. Άρθρο 14. Εκτέλεση του προϋπολογισμού λειτουργίας και χορήγηση απαλλαγής σχετικά με την εκτέλεσή του 1. Ο διευθυντής εκτελεί τον προϋπολογισμό λειτουργίας του εκτελεστικού οργανισμού. 2. Οι λογαριασμοί των εκτελεστικών οργανισμών ενοποιούνται με τους λογαριασμούς της Επιτροπής, σύμφωνα με τη διαδικασία που προβλέπεται από τα άρθρα 127 και 128 του κανονισμού (ΕΚ, Ευρατόμ) αριθ. 1605/2002, και σύμφωνα με τις ακόλουθες διατάξεις: α) κάθε χρόνο, ο διευθυντής υποβάλλει προς έγκριση στη διευθύνουσα επιτροπή τους προσωρινούς λεπτομερείς λογαριασμούς του συνόλου των εσόδων και δαπανών του προηγούμενου δημοσιονομικού έτους. Η διευθύνουσα επιτροπή τους διαβιβάζει το αργότερο μέχρι την 1η Μαρτίου στο λογιστή της Επιτροπής και του Ελεγκτικού Συνεδρίου· β) οι οριστικοί λογαριασμοί διαβιβάζονται, το αργότερο μέχρι την 1η Ιουλίου που ακολουθεί το δημοσιονομικό έτος που έκλεισε, στο λογιστή της Επιτροπής και του Ελεγκτικού Συνεδρίου. 3. Το Ευρωπαϊκό Κοινοβούλιο, κατόπιν συστάσεως της Επιτροπής, δίνει απαλλαγή στον εκτελεστικό οργανισμό σχετικά με την εκτέλεση του προϋπολογισμού λειτουργίας, στις 29 Απριλίου το αργότερο του έτους ν+2, μετά από εξέταση της έκθεσης του Ελεγκτικού Συνεδρίου. Η απαλλαγή αυτή χορηγείται ταυτόχρονα με την απαλλαγή σχετικά με την εκτέλεση του γενικού προϋπολογισμού της Ευρωπαϊκής Ένωσης. Άρθρο 15. Δημοσιονομικός κανονισμός που εφαρμόζεται στον προϋπολογισμό λειτουργίας Για την εκτέλεση του προϋπολογισμού λειτουργίας του, κάθε εκτελεστικός οργανισμός εφαρμόζει τις διατάξεις δημοσιονομικού κανονισμού-προτύπου που εκδίδεται από την Επιτροπή. Ο εν λόγω δημοσιονομικός κανονισμός-πρότυπο δεν μπορεί να αποκλίνει από τον δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων, παρά μόνον αν το απαιτούν οι ειδικές απαιτήσεις της λειτουργίας των εκτελεστικών οργανισμών. Άρθρο 16. Δημοσιονομικός κανονισμός που εφαρμόζεται για τις επιχειρησιακές πιστώσεις 1. Εφόσον, δυνάμει των διατάξεων του άρθρου 6 παράγραφος 2 στοιχείο β), η Επιτροπή αναθέσει στον εκτελεστικό οργανισμό καθήκοντα δημοσιονομικής εκτέλεσης των επιχειρησιακών πιστώσεων για κοινοτικά προγράμματα, οι εν λόγω πιστώσεις παραμένουν εγγεγραμμένες στον γενικό προϋπολογισμό της Ευρωπαϊκής Ένωσης και η εκτέλεσή τους πραγματοποιείται με άμεσο καταλογισμό στον εν λόγω προϋπολογισμό, υπό την ευθύνη της Επιτροπής. 2. Ο διευθυντής είναι ο εντεταλμένος διατάκτης του εκτελεστικού οργανισμού όσον αφορά την εκτέλεση των εν λόγω επιχειρησιακών πιστώσεων και, προς τον σκοπό αυτό οφείλει να τηρεί τις υποχρεώσεις που απορρέουν από το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων. 3. Η απαλλαγή για την εκτέλεση των επιχειρησιακών πιστώσεων χορηγείται, και αποτελεί αναπόσπαστο μέρος της, στο πλαίσιο της απαλλαγής που χορηγείται σχετικά με την εκτέλεση του γενικού προϋπολογισμού της Ευρωπαϊκής Ένωσης, σύμφωνα με το άρθρο 276 της συνθήκης. Άρθρο 17. Προγράμματα που χρηματοδοτούνται από άλλες πηγές εκτός του γενικού προϋπολογισμού της Ευρωπαϊκής Ένωσης Οι διατάξεις των άρθρων 13 και 16 εφαρμόζονται με την επιφύλαξη των ειδικών διατάξεων που προβλέπονται από τις βασικές πράξεις σχετικά με τα προγράμματα που χρηματοδοτούνται από άλλες πηγές εκτός του γενικού προϋπολογισμού της Ευρωπαϊκής Ένωσης. Άρθρο 18. Προσωπικό 1. Το προσωπικό του εκτελεστικού οργανισμού αποτελείται, αφενός, από υπαλλήλους της Κοινότητας, οι οποίοι αποσπώνται από τα όργανα και διατίθενται στον εκτελεστικό οργανισμό ως έκτακτοι υπάλληλοι για να καταλάβουν θέσεις αρμοδιότητας και από εκτάκτους υπαλλήλους που προσλαμβάνονται απ' ευθείας από τον εκτελεστικό οργανισμό καθώς και, αφετέρου, από το λοιπό προσωπικό που προσλαμβάνεται από τον εκτελεστικό οργανισμό με ανανεώσιμες συμβάσεις. Η φύση της σύμβασης, ιδιωτική ή δημόσια, η διάρκειά της και η έκταση των υποχρεώσεων των υπαλλήλων έναντι του εκτελεστικού οργανισμού, καθώς και τα κριτήρια των απαιτούμενων προσόντων, καθορίζονται με βάση την ιδιομορφία των προς εκτέλεση καθηκόντων, στο πλαίσιο της τήρησης του κανονισμού υπηρεσιακής κατάστασης, καθώς και των ισχυουσών εθνικών νομοθεσιών. 2. Με την επιφύλαξη διαρκών και σταθερών δραστηριοτήτων και όποιος και αν είναι ο τρόπος απόσπασης του υπαλλήλου, το όργανο προέλευσης: α) δεν καλύπτει, κατά τη διάρκεια της απόσπασης, τις θέσεις που έχουν κενωθεί λόγω της απόσπασης· β) λαμβάνει υπόψη, στην κατ' αποκοπή μείωση, το κόστος των μονίμων υπαλλήλων που μεταφέρονται στους εκτελεστικούς οργανισμούς. Ωστόσο, ο συνολικός αριθμός των θέσεων που διέπονται από την παράγραφο 1 και την παράγραφο 2 πρώτο εδάφιο, δεν υπερβαίνει τον αριθμό απαιτουμένων θέσεων για την εξασφάλιση της εκτέλεσης των καθηκόντων που αναθέτει η Επιτροπή στον εκτελεστικό οργανισμό. 3. Η διευθύνουσα επιτροπή, σε συμφωνία με την Επιτροπή, θεσπίζει, εφόσον χρειάζεται, τις λεπτομέρειες εφαρμογής για τη διαχείριση του προσωπικού του εκτελεστικού οργανισμού. Άρθρο 19. Προνόμια και ασυλίες Το πρωτόκολλο περί των προνομίων και ασυλιών των Ευρωπαϊκών Κοινοτήτων, της 8ης Απριλίου 1965, εφαρμόζεται στον εκτελεστικό οργανισμό καθώς και στο προσωπικό του, εφόσον υπόκειται στον κανονισμό υπηρεσιακής κατάστασης. Άρθρο 20. Έλεγχοι 1. Η εφαρμογή των κοινοτικών προγραμμάτων που ανατίθενται στους εκτελεστικούς οργανισμούς υπόκειται στον έλεγχο της Επιτροπής. Ο έλεγχος αυτός ασκείται σύμφωνα με τις λεπτομέρειες που καθορίζει η Επιτροπή δυνάμει του άρθρου 6 παράγραφος 3. 2. Τα καθήκοντα του εσωτερικού ελεγκτή ασκούνται εντός των εκτελεστικών οργανισμών από τον εσωτερικό ελεγκτή της Επιτροπής. 3. Η Επιτροπή και ο εκτελεστικός οργανισμός προβαίνουν στην εφαρμογή των συστάσεων του εσωτερικού ελεγκτή, ο καθένας σύμφωνα με τις αντίστοιχες αρμοδιότητές του. 4. Η Ευρωπαϊκή Υπηρεσία Καταπολέμησης της Απάτης (OLAF), η οποία έχει συσταθεί με την απόφαση 1999/352/ΕΚ, ΕΚΑΧ, Ευρατόμ της Επιτροπής, της 28ης Απριλίου 1999, διαθέτει έναντι του εκτελεστικού οργανισμού και του συνόλου του προσωπικού του τις εξουσίες που διαθέτει και έναντι των υπηρεσιών της Επιτροπής. Από τη σύστασή του, ο εκτελεστικός οργανισμός προσχωρεί στη Διοργανική Συμφωνία, της 25ης Μαΐου 1999, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Επιτροπής των Ευρωπαϊκών Κοινοτήτων σχετικά με τις εσωτερικές έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF). Η διευθύνουσα επιτροπή επισημοποιεί την εν λόγω προσχώρηση και θεσπίζει τις απαραίτητες διατάξεις για να διευκολυνθεί η διεξαγωγή εσωτερικών ερευνών από την OLAF. 5. Το Ελεγκτικό Συνέδριο εξετάζει τους λογαριασμούς του εκτελεστικού οργανισμού, σύμφωνα με το άρθρο 248 της συνθήκης. 6. Κάθε πράξη του εκτελεστικού οργανισμού, και ιδίως κάθε απόφαση καθώς και όλες οι συμβάσεις που συνάπτονται από αυτόν, πρέπει να προβλέπουν ρητά ότι ο εσωτερικός ελεγκτής της Επιτροπής, η OLAF και το Ελεγκτικό Συνέδριο μπορούν να προβαίνουν σε ελέγχους βάσει εγγράφων και επί τόπου, όλων των συμβαλλομένων και επί μέρους συμβαλλομένων που επωφελήθηκαν κοινοτικών πόρων, συμπεριλαμβανομένων των ελέγχων που διενεργούνται στους τελικούς δικαιούχους. Άρθρο 21. Ευθύνη 1. Η συμβατική ευθύνη του εκτελεστικού οργανισμού διέπεται από τον νόμο που εφαρμόζεται για κάθε συγκεκριμένη σύμβαση. 2. Όσον αφορά τη μη συμβατική ευθύνη, ο εκτελεστικός οργανισμός πρέπει να αποκαθιστά, σύμφωνα με τις γενικές αρχές που είναι κοινές στα δίκαια των κρατών μελών, τις ζημίες που προκάλεσε ο ίδιος ο οργανισμός ή υπάλληλοί του κατά την άσκηση των καθηκόντων τους. Το Δικαστήριο είναι αρμόδιο για την επίλυση των διαφορών σχετικά με την αποκατάσταση των εν λόγω ζημιών. 3. Η προσωπική ευθύνη των υπαλλήλων του έναντι του εκτελεστικού οργανισμού διέπεται από τις διατάξεις του καθεστώτος που εφαρμόζεται σε αυτούς. Άρθρο 22. Έλεγχος της νομιμότητας 1. Κάθε πράξη εκτελεστικού οργανισμού που βλάπτει τρίτον μπορεί να παραπέμπεται στην Επιτροπή από κάθε πρόσωπο άμεσα και ατομικά θιγόμενο ή από κράτος μέλος, προκειμένου να ελεγχθεί η νομιμότητά της. Η διοικητική προσφυγή κατατίθεται στην Επιτροπή εντός προθεσμίας ενός μηνός από την ημέρα που ο ενδιαφερόμενος, ή το ενδιαφερόμενο κράτος μέλος, έλαβε γνώση της αμφισβητούμενης πράξης. Αφού ακούσει τους λόγους που επικαλείται ο ενδιαφερόμενος, ή το ενδιαφερόμενο κράτος μέλος καθώς και τους λόγους που επικαλείται ο εκτελεστικός οργανισμός, η Επιτροπή αποφαίνεται σχετικά με τη διοικητική προσφυγή εντός προθεσμίας δύο μηνών από την ημερομηνία της υποβολής της. Με την επιφύλαξη της υποχρέωσης της Επιτροπής να απαντήσει εγγράφως και να αιτιολογεί την απόφασή της, η απουσία απάντησης της Επιτροπής εντός αυτής της προθεσμίας ισοδυναμεί με σιωπηρή απόφαση απόρριψης της προσφυγής. 2. Η Επιτροπή μπορεί με δική της πρωτοβουλία να επιλαμβάνεται κάθε πράξης εκτελεστικού οργανισμού. Αποφαίνεται εντός προθεσμίας δύο μηνών από την ημερομηνία της εν λόγω παραπομπής, αφού ακούσει τους λόγους που επικαλείται ο εκτελεστικός οργανισμός. 3. Όταν η Επιτροπή επιλαμβάνεται σύμφωνα με τις παραγράφους 1 ή 2, μπορεί να αναστέλλει την εκτέλεση της εν λόγω πράξης ή να διατάσσει προσωρινά μέτρα. Στην οριστική της απόφαση, η Επιτροπή μπορεί να διατηρεί την πράξη του εκτελεστικού οργανισμού ή να αποφασίζει ότι ο οργανισμός πρέπει να την τροποποιήσει, στο σύνολό της ή εν μέρει. 4. Ο εκτελεστικός οργανισμός οφείλει να λαμβάνει τα αναγκαία μέτρα, εντός ευλόγου προθεσμίας, ώστε να συμμορφωθεί προς την απόφαση της Επιτροπής. 5. Η ρητή ή σιωπηρή απόφαση απόρριψης από μέρους της Επιτροπής της διοικητικής προσφυγής μπορεί να αποτελέσει αντικείμενο προσφυγής ακυρώσεως ενώπιον του Δικαστηρίου, σύμφωνα με το άρθρο 230 της συνθήκης. Άρθρο 23. Πρόσβαση στα έγγραφα και εξασφάλιση του απόρρητου 1. Ο εκτελεστικός οργανισμός υπόκειται στις διατάξεις του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής, όταν του ζητείται πρόσβαση σε έγγραφο υπό την κατοχή του. Οι ιδιαίτερες διατάξεις που είναι αναγκαίες για την εφαρμογή αυτών των διατάξεων θεσπίζονται από τη διευθύνουσα επιτροπή, το αργότερο εντός έξι μηνών από την ίδρυση του εκτελεστικού οργανισμού. 2. Τα μέλη της διευθύνουσας επιτροπής, ο διευθυντής και τα μέλη του προσωπικού, ακόμα και μετά από την οριστική λήξη των αντιστοίχων καθηκόντων τους, καθώς και κάθε πρόσωπο που συμμετέχει στις δραστηριότητες του εκτελεστικού οργανισμού, υποχρεούνται να μην διαδίδουν τις πληροφορίες οι οποίες, λόγω της φύσης τους, καλύπτονται από το επαγγελματικό απόρρητο. Άρθρο 24. Επιτροπή 1. Η Επιτροπή επικουρείται από επιτροπή, η οποία εφεξής αναφέρεται ως "επιτροπή εκτελεστικών οργανισμών". 2. Οσάκις γίνεται αναφορά στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ. Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ, καθορίζεται σε τρεις μήνες. 3. Η επιτροπή θεσπίζει τον εσωτερικό της κανονισμό. Άρθρο 25. Αξιολόγηση 1. Η Επιτροπή φροντίζει για την εκπόνηση εξωτερικής έκθεσης αξιολόγησης για τα τρία πρώτα έτη λειτουργίας κάθε εκτελεστικού οργανισμού, η οποία υποβάλλεται στην διευθύνουσα επιτροπή του εκτελεστικού οργανισμού, στο Ευρωπαϊκό Κοινοβούλιο, στο Συμβούλιο και στο Ελεγκτικό Συνέδριο. Περιλαμβάνει ανάλυση κόστους/οφελών, όπως προβλέπεται από το άρθρο 3 παράγραφος 1. 2. Η αξιολόγηση αυτή, εν συνεχεία, ανανεώνεται ανά τριετία υπό τους ιδίους όρους. 3. Λαμβανομένων υπόψη των εκθέσεων αξιολόγησης, ο εκτελεστικός οργανισμός και η Επιτροπή λαμβάνουν κάθε ενδεδειγμένο μέτρο για την αντιμετώπιση των ενδεχομένως διαπιστωθέντων προβλημάτων. 4. Εάν μετά από μια τέτοια αξιολόγηση, η Επιτροπή διαπιστώσει ότι η ίδια η ύπαρξη του εκτελεστικού οργανισμού δεν δικαιολογείται πλέον στα πλαίσια της χρηστής δημοσιονομικής διαχείρισης, η Επιτροπή αποφασίζει την κατάργηση του οργανισμού αυτού. Άρθρο 26. Μεταβατικά μέτρα Εφόσον έχουν ιδρυθεί εκτελεστικοί οργανισμοί: α) η ετήσια έκθεση δραστηριοτήτων που αναφέρεται στο άρθρο 9 παράγραφος 7, εκπονείται για πρώτη φορά στα πλαίσια του οικονομικού έτους 2003· β) η προθεσμία που αναφέρεται στο άρθρο 14 παράγραφος 2 στοιχείο β) σχετικά με τη διαβίβαση των οριστικών λογαριασμών, εφαρμόζεται για πρώτη φορά στα πλαίσια του οικονομικού έτους 2005· γ) για τα οικονομικά έτη προ του 2005, ως προθεσμία για τη διαβίβαση των οριστικών λογαριασμών ορίζεται η 15η Σεπτεμβρίου. Άρθρο 27. Έναρξη ισχύος Ο παρών κανονισμός αρχίζει να ισχύει τη δέκατη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 19 Δεκεμβρίου 2002. Για το Συμβούλιο. Η Πρόεδρος L. Espersen. ΕΕ C 120 Ε της 24.4.2001, σ. 89 και C 103 Ε της 30.4.2002, σ. 253. Γνώμη η που διατυπώθηκε στις 5 Ιουλίου 2001 (δεν έχει ακόμα δημοσιευθεί στην Επίσημη Εφημερίδα). ΕΕ C 345 της 6.12.2001, σ. 1. ΕΕ L 184 της 17.7.1999, σ. 23. ΕΕ L 248 της 16.9.2002, σ. 1. ΕΕ L 56 της 4.3.1968, σ. 1· κανονισμός όπως τροποποιήθηκε τελευταία από τον κανονισμό (ΕΚ, ΕΚΑΧ, Ευρατόμ) αριθ. 490/2002 (ΕΕ L 77 της 20.3.2002, σ. 1). ΕΕ L 136 της 31.5.1999, σ. 20. ΕΕ L 136 της 31.5.1999, σ. 15. ΕΕ L 145 της 31.5.2001, σ. 43.